朱東父作室
作者：袁說友
朝代：宋

paragraphs: 貪夫築室齊雲湄，滿溢既死不可持。
佳哉高人世念薄，丈室緝綴如繭絲。
門前流水照明月，門裏有詩清更絕。
汲泉欲漱齒怯寒，携杖先登腰易劣。
客不待速來往頻，剝啄扣門有誰譍。
主人酌酒要客醉，坐客見花心自醒。
長松古柏垂楊岸，爲萁一畝酒無算。
花開詩酒足逢迎，花謝蝶蜂漫零亂。
萬物榮枯付達觀，我欲從君著眼看。
儻能剩掃床頭金，笑彼人間癡死漢。